תוצאות מעקב של 11 שנים על מצבן הרפואי של נשים שהשתתפו במחקר HERA -HERceptin Adjuvant, מראות כי טיפול אדג'וונטי בהרצפטין למשך שנה בנשים שחלו בסרטן שד מוקדם, HER2 חיובי, הפחית משמעותית את הסיכון לחזרת המחלה ולתמותה. עם זאת, עלה כי טיפול בהרצפטין למשך שנתיים לא הוביל לשיפור בתוצאות לעומת טיפול במשך שנה אחת בלבד.
HERA הוא מחקר בינלאומי שהתבצע במספר מרכזים רפואיים בשנים 2001-2005 וכלל 5,102 נשים שחלו בסרטן שד מוקדם (סרטן שד חודרני ללא פיזור גרורתי סיסטמי (שלבים II ,I או III)), חיובי ל – HER2. הנשים, שכולן השלימו את הטיפול הראשוני (ניתוח, כימותרפיה וקרינה-לפי הצורך) חולקו ל – 3 קבוצות, באופן אקראי: קבוצה לה ניתן טיפול בהרצפטין למשך שנה אחת, קבוצה לה ניתן טיפול בהרצפטין למשך שנתיים, וקבוצת מעקב (שלא קיבלה טיפול בהרצפטין). החוקרים עקבו אחר מצבן הרפואי של הנשים, כאשר חציון המעקב היה 11 שנים. התוצאות פורסמו לאחרונה בכתב העת Lancet.
הערכת שיעורי ההישרדות ללא-מחלה לאחר עשר שנים עמדה על 69% בקבוצה שקיבלה הרצפטין למשך שנה אחת ובקבוצה שקיבלה הרצפטין למשך שנתיים זאת לעומת 63% בקבוצת המעקב.